ເພື່ອເຮັດໃຫ້ກອງປະຊຸມສະໄໝສາມັນຂອງສະພາແຫ່ງຊາດ ຊຸດທີ VIII ສຳເລັດຕາມລະດັບຄາດໝາຍທີ່ວາງໄວ້,
ວັນທີ 5 ພະຈິກ 2018 ທີ່ສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ຈັດກອງປະຊຸມກະກຽມຮັບໃຊ້ກອງປະຊຸມສະໄໝສາມັນ ເທື່ອທີ 6 ຂອງສະພາແຫ່ງຊາດ ຊຸດທີ VIII ເຊິ່ງຈະໄຂຂຶ້ນໃນກາງເດືອນ 11 ນີ້; ໂດຍການເປັນປະທານຂອງ ທ່ານ ນາງ ສີໃສ ລືເດດມູນສອນ ຮອງປະທານສະພາແຫ່ງຊາດ ເຂົ້າຮ່ວມມີບັນດາຄະນະປະຈຳສະພາແຫ່ງຊາດ, ບັນດາຮອງປະທານກຳມາທິການ, ຄະນະ ສສຊ ເພດຍິງ, ຄະນະຮັບຜິດຊອບວຽກງານເຂດເລືອກຕັ້ງ, ສະຖາບັນຄົ້ນຄວ້ານິຕິກຳ, ຄະນະເລຂາທິການ, ຄະນະກົມ, ຄະນະສູນ ແລະ ສະມາຊິກພັກ, ພະນັກງານລັດຖະກອນ ທັງໝົດພາຍໃນສະພາແຫ່ງຊາດເຂົ້າຮ່ວມ.
ກອງປະຊຸມໄດ້ຮັບຟັງການຜ່ານຮ່າງຂໍ້ຕົກລົງການແບ່ງວຽກຮັບໃຊ້ກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດ ຊຸດທີ VIII ແລະ ການປະຕິບັດນະໂຍບາຍ. ຫລັງຈາກນັ້ນ ທ່ານ ນາງ ສີໃສ ລືເດດມູນສອນ ໄດ້ມີຄໍາເຫັນໂອລົມ ເຊິ່ງທ່ານໄດ້ເນັ້ນ 7 ບັນຫາໃຫຍ່ ຄື: 1. ສະເໜີໃຫ້ກຳມາທິການ, ຄະນະເລຂາທິການສະພາແຫ່ງຊາດ, ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ສຶກສາອົບຮົມການເມືອງແນວຄິດໃຫ້ພະນັກງານ-ລັດຖະກອນ ທີ່ຢູ່ໃນຂອບເຂດຄວາມຮັບຜິດຊອບຂອງຕົນ ໃຫ້ເຫັນໄດ້ຄວາມໝາຍຄວາມສຳຄັນຂອງການດຳເນີນກອງປະຊຸມສະພາແຫ່ງຊາດ ທີ່ເປັນຮູບແບບການເຄື່ອນໄຫວວຽກງານສູງສຸດຂອງສະພາແຫ່ງຊາດ ເພື່ອປະຕິບັດພາລະບົດບາດ ພິຈາລະນາຮັບຮອງເອົາບັນຫາສຳຄັນພື້ນຖານຂອງປະເທດຊາດ, ເປັນການເຄື່ອນໄຫວວຽກງານອົງການສຳຄັນຂອງລັດ, ເປັນໃບໜ້າຂອງປະຊາຊົນບັນດາເຜົ່າໃນທົ່ວປະເທດ; 2. ສະເໜີໃຫ້ບັນດາກຳມາທິການ, ຄະນະເລຂາທິການສະພາແຫ່ງຊາດ, ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ເອົາໃຈໃສ່ການຄົ້ນຄວ້າ ກຳໃຫ້ໄດ້ເນື້ອໃນຈິດໃຈຂອງແຜນແບ່ງຄວາມຮັບຜິດຊອບການກະກຽມ ກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດ ຊຸດທີ VIII ໃຫ້ແຕ່ລະພາກສ່ວນເພື່ອນຳໄປຈັດຕັ້ງຜັນຂະຫຍາຍເຂົ້າໃນແຜນການເຄື່ອນໄຫວວຽກງານ ທີ່ຢູ່ໃນຂອບເຂດວຽກງານທີ່ຕົນຮັບຜິດຊອບ, ຊີ້ນຳກົງຈັກຊ່ວຍວຽກ, ແບ່ງງານ, ແບ່ງຄວາມຮັບຜິດຊອບ ໃຫ້ພະນັກງານ-ລັດຖະກອນແຕ່ລະຄົນຮັບຜິດຊອບຢ່າງຈະແຈ້ງ; 3. ສະເໜີໃຫ້ບັນດາກຳມາທິການ, ຄະນະເລຂາທິການສະພາແຫ່ງຊາດ, ກົງຈັກທີ່ຄະນະປະຈຳສະພາແຫ່ງຊາດສ້າງຕັ້ງ ເອົາໃຈໃສ່ປະສານສົມທົບກັບກະຊວງ, ອົງການ ທີ່ຢູ່ໃນຂອບເຂດຄວາມຮັບຜິດຊອບຂອງຕົນກະກຽມເນື້ອໃນໃຫ້ຮັບປະກັນຄຸນນະພາບ, ສົ່ງໃຫ້ສະພາແຫ່ງຊາດແຕ່ຫົວທີ, ພາຍຫລັງທີ່ແຕ່ລະພາກສ່ວນໄດ້ຮັບເອກະສານຈາກກະຊວງ, ອົງການ ແລ້ວ ກໍໃຫ້ເອົາໃສ່ຄົ້ນຄວ້າ, ສະຫລຸບຢ່າງລະອຽດ ເພື່ອລາຍງານຕໍ່ກອງປະຊຸມຄະນະປະຈຳສະພາແຫ່ງຊາດ. ຖ້າກົງຈັກເສນາທິການຄົ້ນຄວ້າບໍ່ເລິກເຊິ່ງ ກໍຈະເຮັດໃຫ້ການພິຈາລະນາຂອງຄະນະປະຈຳສະພາແຫ່ງຊາດໃຊ້ເວລາດົນ; 4. ການຮັບໃຊ້ກອງປະຊຸມສະພາແຫ່ງຊາດໃນໄລຍະຜ່ານ ພວກເຮົາຍັງມີບາງບັນຫາທີ່ຕ້ອງໄດ້ປັບປຸງແກ້ໄຂ ເປັນຕົ້ນ ການສ້າງຄຳຖາມເຈາະຈິ້ມ, ການເຮັກບົດສັງລວມຄວາມເຫັນຂອງປະທານກອງປະຊຸມ ຕໍ່ກັບການປະກອບຄຳເຫັນຂອງຜູ້ແທນກອງປະຊຸມ ຜ່ານມາຄຸນນະພາບຍັງບໍ່ສູງ, ບໍ່ທັນສັງລວມໄດ້ຄຳເຫັນຂອງສະມາຊິກສະພາແຫ່ງຊາດ, ເຮັດໃຫ້ສະມາຊິກສະພາແຫ່ງຊາດ ບໍ່ທັນເພິ່ງພໍໃຈ. ຕໍ່ກັບບັນຫາດັ່ງກ່າວຈະຕ້ອງໄດ້ພ້ອມກັນແກ້ໄຂ. ໃນນີ້ກົງຈັກເສນາທິການຈະຕ້ອງໄດ້ຄົ້ນຄວ້າກຳໃຫ້ໄດ້ ເນື້ອໃນຂອງບົດລາຍງານຂອງກະຊວງ, ອົງການ, ເນື້ອໃນຂອງນິຕິກຳທີ່ໄດ້ປະກາດໃຊ້ໄປແລ້ວ ເຊິ່ງພົວພັນກັບເນື້ອໃນຂອງບົດລາຍງານ ເພື່ອຈະໄດ້ສົມທຽບ ແລະ ຍົກເຫດຜົນຂອງການປະກອບຄຳເຫັນຂອງສະມາຊິກສະພາແຫ່ງຊາດ ຕໍ່ແຕ່ລະບັນຫາວ່າມີເຫດທາງດ້ານກົດໝາຍ ແລະ ນິຕິກຳໃດແດ່. ທັງນີ້ກໍເພື່ອເຮັດໃຫ້ຄະນະຮັບຜິດຊອບແຕ່ລະເອກະສານນຳໄປປັບປຸງແກ້ໄຂ; 5. ການປະເມີນຜົນເປົ້າໝາຍຕ່າງໆ ຢູ່ໃນກອງປະຊຸມສະພາແຫ່ງຊາດ ເປັນບັນຫາໜຶ່ງທີ່ຈະຕ້ອງໄດ້ກຳນົດກ່ຽວກັບວິທີການໃຫ້ລະອຽດ ເປັນຕົ້ນເປົ້າໝາຍ, ເນື້ອໃນທີ່ຈະປະເມີນ, ຜູ້ປະເມີນ, ການໃຫ້ຄະແນນ ແລະ ບັນຫາອື່ນໆ. ຕໍ່ກັບບັນຫາດັ່ງກ່າວ ສະເໜີໃຫ້ຄະນະຮັບຜິດຊອບວຽງານເຂດເລືອກຕັ້ງ ຄົ້ນຄວ້າສ້າງເປັນບົດລາຍງານ ຂໍທິດຊີ້ນຳຈາກຄະນະປະຈຳສະພາແຫ່ງຊາດ ເພື່ອເຮັດໃຫ້ການຈັດຕັ້ງປະຕິບັດມີຄວາມຄ່ອງຕົວ ແລະ ມີຄຸນນະພາບ; 6. ການແຕ່ງຕັ້ງໜ່ວຍງານຮັບຜິດຊອບແຕ່ລະວຽກງານໃຫ້ເອົາໃຈໃສ່ຄົ້ນຄວ້າການປະກອບບຸກຄະລາກອນ ໃຫ້ສອດຄ່ອງ, ເໜາະສົມ ແລະ ຄຳນຶ່ງເຖິງເປົ້າໝາຍພະນັກງານສືບທອດໃນຕໍ່ໜ້າ ຢູ່ແຕ່ລະຄົງເຂດວຽກງານ. ພະນັກງານ-ລັດຖະກອນ ທີ່ໄດ້ຮັບການໝອບໝາຍວຽກງານຕ່າງໆ ກໍໃຫ້ຕັ້ງໜ້າຮັບໃຊ້ວຽງານ ຊອກຮູ້ຮ່ຳຮຽນວຽກງານຕົວຈິງໃນການຮັບໃຊ້ວຽກງານກອງປະຊຸມ; 7. ວຽກງານປ້ອງກັນຄວາມສະຫງົບໃຫ້ແກ່ການດຳເນີນກອງປະຊຸມສະພາແຫ່ງຊາດ ກໍເປັນວຽກງານໜຶ່ງທີ່ຕ້ອງໄດ້ເອົາໃຈໃສ່ຮ່ວມກັນ ນອກຈາກການປ້ອງກັນຂອງເຈົ້າໜ້າທີ່ແລ້ວ ພະນັກງານ-ລັດຖະກອນ ກໍຕ້ອງເປັນເຈົ້າການໃນວຽກງານຮັກສາຄວາມສະຫງົບຮ່ວມກັນ, ການເຂົ້າ-ອອກສຳນັກງານອົງການໃນໄລຍະກຳເນີນກອງປະຊຸມສະພາແຫ່ງຊາດ ກໍໃຫ້ມີສະຕິ, ປະຕິບັດຕາມກົດລະບຽບຢ່າງເຂັ້ມງວດ.
ຮຽບຮຽງ: ໄຊໂສພາພອນ ມິ່ງມຸງຄຸນ